10,000वें रन पर रन आउट हुए जयवर्धने  
श्रीलंकाई क्रिकेट टीम के पूर्व कप्तान माहेला जयवर्धने अपने करियर के 10,000वां रन पूरा करने से पहले ही रन आउट हुए।
कोई बल्लेबाज अगर अपनी पारी के दौरान 99 रन के निजी योग पर रन आउट हो जाए तो उसे दुर्भाग्यपूर्ण माना जाता है लेकिन श्रीलंकाई क्रिकेट टीम के पूर्व कप्तान माहेला जयवर्धने अपने करियर के 10,000वां रन पूरा करने से पहले ही रन आउट हुए।  जयवर्धने ने 126 टेस्ट मैचों की 209 पारियों में अब तक कुल 9999 रन बनाए हैं। दक्षिण अफ्रीका के साथ खेले गए पहले टेस्ट मैच की दूसरी पारी में वह 16 रन बनाकर 10 हजार रन बनाने वालों के क्लब में शामिल हो सकते थे लेकिन दुर्भाग्यवश वह 15 रन के निजी योग पर रन आउट हो गए।  जयवर्धने ने पहली पारी में 30 रन बनाए थे। दूसरी पारी में उनसे कम से कम 16 रनों की उम्मीद की जा रही थी लेकिन वह इससे भी चूक गए। क्रिकेट के जानकारों का मानना है कि 10 हजारवां रन लेते वक्त जयवर्धने रिकार्ड बनाने के बारे में सोच रहे थे और इसी कारण वह रन आउट हुए।  टेस्ट मैचों में अब तक कुल आठ बल्लेबाजों ने 10 हजार या उससे अधिक रन बनाए हैं लेकिन आज तक कोई भी बल्लेबाज इस मील के पत्थर को छूने से ठीक पहले रन आउट नहीं हुआ। जाहिर तौर पर जयवर्धने 10 हजार क्लब में शामिल होने वाले पहले श्रीलंकाई खिलाड़ी बनने की जल्दबाजी में थे और इसी कारण उनके करियर में यह अजीब सा संयोग आया।